Poštovane koleginice i kolege,
Sa zadovoljstvom vas pozivamo da se prijavite za Modular IP Education Framework (MIPEF) – program edukacije studenata u oblasti zaštite intelektualne svojine koji Evropska patentna organizacija (European Patent Office – EPO) sprovodi u okviru Evropske patentne akademije (European Patent Academy).
Cilj ovog vannastavnog programa jeste uspostavljanje stabilnog alata za podršku akademskom preduzetništvu u oblasti intelektualne svojine, kroz edukaciju studenata o pitanjima zaštite intelektualne svojine i značaju ovog aspekta za podsticanje i razvoj inovacija.
MIPEF program obuhvata kurs „Kreiraj – Zaštiti – Inoviraj: Od ideje do tržišta“ („Create – Protect – Innovate: Bringing Ideas into Market“) , koji se realizuje kroz početni i napredni nivo.
I početni i napredni nivo kursa sastoje se od pet modula zasnovanih na primerima iz prakse, koncipiranih tako da odgovaraju modelu samostalnog učenja, kao i kvizova, sesija sa ekspertima, foruma sa mentorima i završnog ispita.
Početni nivo kursa traje od 16. oktobra 2026. do 31. januara 2027. godine i obuhvata sledeće tematske celine: Uvod u intelektualnu svojinu, Osnove patenta, Uvod u informacije o patentima, Informacije o patentima u praksi, Razvoj strategije zaštite intelektualne svojine.
Studenti završne godine osnovnih studija, kao i master studija iz STEM oblasti Univerziteta u Beogradu se mogu prijaviti za početni nivo.
Napredni nivo kursa takođe traje od 16. oktobra 2026. do 31. januara 2027. godine, a obuhvata sledeće tematske celine: Priznavanje patenata, Povreda i zaštita prava patenata, Istraživanje i procena tehnologije, Komercijalizacija intelektualne svojine, Korišćenje prava intelektualne svojine.
Studenti master studija iz STEM oblasti Univerziteta u Beogradu se mogu prijaviti za napredni nivo.

Takođe, za studente master studija iz oblasti poslovne administracije, upravljanja inovacijama, ekonomije, preduzetništva i prava dostupan je kurs „Menadžment IS – Kreiraj – Zaštiti – Inoviraj: Od ideje do tržišta“ („IP Management – Create – Protect – Innovate: Bringing Ideas into Market“).
Kurs se sastoji od pet modula zasnovanih na primerima iz prakse i prilagođenih modelu samostalnog učenja, uz kvizove, sesije sa ekspertima, forume sa mentorima i završni ispit.
Program traje od 16. oktobra 2026. do 31. januara 2027. godine i obuhvata sledeće tematske celine: Uvod u intelektualnu svojinu, Osnove patenta, Razvoj strategije zaštite intelektualne svojine, Komercijalizacija intelektualne svojine i korišćenje prava intelektualne svojine, Strateško upravljanje intelektualnom svojinom.

Važno je naglasiti da je broj mesta za sve kurseve ograničen na 20, zbog čega ljubazno pozivamo sve zainteresovane studente da najkasnije do 2. oktobra u 11.00 časova popune sledeću prijavu: https://forms.gle/FLVyBDihtDqi6v75A

Istovremeno, molimo vas da se ne prijavljujete ukoliko niste sigurni da ćete moći da završite ceo program. Imajući u vidu ograničen broj učesnika, odustajanje tokom programa može uskratiti priliku za usavršavanje drugim zainteresovanim koleginicama i kolegama.
Hvala vam na razumevanju i odgovornom pristupu prijavi.
MIPEF predstavlja jedinstvenu priliku za studente Univerziteta u Beogradu da potpuno besplatno steknu znanja i praktične alate iz oblasti intelektualne svojine – oblasti koja je od posebnog značaja za sve koji se bave inovativnim istraživanjima i razvojem novih rešenja.
Program je zasnovan na praktičnim primerima i kombinaciji različitih nastavnih metoda, što ga značajno izdvaja od klasičnih oblika nastave i omogućava studentima da stečena znanja neposredno povežu sa razvojem, zaštitom i komercijalizacijom inovacija.
Nadamo se da ćete prepoznati ovu priliku i pridružiti se programu.
Srdačan pozdrav,
